## Educació assigna 4.524 hores addicionals als centres docents concertats per a impulsar programes que milloren la qualitat educativa

*** S’han autoritzat en 120 centres d’Educació Secundària un total de 228 programes d’atenció a la diversitat
* El pressupost destinat per la Conselleria per a desenrotllar estos programes supera els 11 milions d’euros**

La Conselleria d’Educació, Cultura, Universitats i Ocupació, a través de la Direcció General d’Innovació i Inclusió Educativa, ha resolt assignar per al curs 2025-2026 un total de 4.524 hores addicionals als centres docents concertats de la Comunitat Valenciana perquè impulsen programes de millora de la qualitat educativa.

Així, s’han autoritzat en 120 centres d’educació Secundària un total de 228 programes d’atenció a la diversitat, els quals s’estructuren en tres línies: 8 programes d’Aula Compartida per a ESO (PAC); 118 programes de Diversificació Curricular de 3r d’ESO (PDC 3r ESO) i 102 programes de Diversificació Curricular de 4t d’ESO (PDC 4t ESO).

Concretament, en la província de Castelló 12 centres concertats d’Ensenyança Secundària Obligatòria es beneficiaran el pròxim curs de 496 hores addicionals; 82 centres de la província de València comptaran amb 2.995 hores addicionals, mentres que en la província d’Alacant seran 26 els centres que podran disposar d’un total de 1.033 hores addicionals.

Esta mesura forma part del Pla d’actuació per a la millora dels centres educatius, que al seu torn s’emmarca en la seua programació general anual i disposen d’un pressupost d’11.100.000 euros, dels quals, 3.700.000 euros es finançaran amb càrrec al pressupost de 2025 i 7.400.000 amb càrrec al de 2026.

**Perspectiva inclusiva**

Segons ha explicat la directora general d’Innovació i Inclusió Educativa, Xaro Escrig, “les mesures s’aborden des d’una perspectiva inclusiva per a donar resposta a les necessitats, els interessos i les motivacions de tot l’alumnat del centre, adaptant-se als seus ritmes d’aprenentatges i afavorint la capacitat d’aprendre per si mateixos, així com el treball en equip.”

A més, la programació ha sigut dissenyada a partir de les característiques i oportunitats del centre, de les famílies i del context sociocomunitari de l’alumnat.

Fecha: 26/07/2025